**Egnsteateraftale vedr. Fredericia Teater**

**­­­­­­­­­­­­­­­­­­­­­­­­­­­**

**­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1. Aftaleparter**

Fredericia Teater (herefter kaldt teatret) og Fredericia Kommune (herefter kaldt kommunen)

**2. Aftaleperiode**

01-01-2017 – 31.12.2020

**3. Lovgrundlag**

Egnsteateraftalen er indgået i henhold til lov om scenekunst (jf. LBK nr. 30 af 14/01/2014) med tilhørende bekendtgørelse om egnsteatre (jf. BEK nr. 759 af 24/06/2014).

**4. Aftalens formål og status**

Formålet med egnsteateraftalen er at fastlægge rammerne for styring af egnsteatervirksomheden og for dialogen mellem aftaleparterne om den fortsatte udvikling af teatrets virksomhed.

Aftalen skal tilvejebringe et langsigtet og aftalt grundlag for teatrets strategi og økonomi, som hviler på lovgrundlaget samt de politiske og økonomiske forudsætninger, der eksisterer på tidspunktet for aftalens indgåelse.

Aftalen er en gensidig tilkendegivelse om den ønskede fremtidige udvikling i teatrets aktiviteter og de vilkår, der politisk og økonomisk gives herfor.

Væsentlige ændringer af strategi, aktiviteter eller institutionens bevillingsmæssige grundlag kan give anledning til en genforhandling af aftalen mellem aftaleparterne. En eventuel genforhandling af aftalen giver ikke mulighed for en ændring af det årlige refusionsgrundlag fra staten i aftaleperioden.

Gældende lovgivning og hjemmelskrav, budget- og bevillingsregler m.v. skal følges med mindre, der er tilvejebragt hjemmel til fravigelse.

Egnsteateraftalen er ikke en aftale i almindelig juridisk forstand.

**5. Egnsteatrets formål**

Fredericia Teater er et professionelt producerende teater, hvis primære opgave er at producere minimum 2 nye scenekunstforestillinger årligt.

Fredericia Teater udbyder scenekunstforestillinger hen over teatersæsonen.

Fredericia Teaters virksomhed er primært stationær i kommunen. Turnevirksomhed kan indgå i egnsteatrets virksomhed, men en del af virksomheden skal være stationær. Teatret kan endvidere indgå i samproduktioner med andre teatre.

Teatret kan bidrage til at udvikle scenekunsten i lokalområdet med aktiviteter, der ligger i umiddelbar tilknytning til teatrets primære opgave.

Teatrets faglige og kunstneriske niveau skal leve op til det generelle niveau hos landets øvrige egnsteatre.

Teatret skal tillige medvirke til skærpelse af den kulturelle profil i kommunen og skal manifestere sig som en udadvendt og dynamisk kulturinstitution, der tager afsæt i byens og egnens særlige forudsætninger og i det omfang det er foreneligt med teatrets primære forestillingsvirksomhed og økonomi, deltager Fredericia Teater aktivt i kommunens øvrige kulturelle liv, gennem samarbejde med Det Danske Musicalakademi, Musicalrugekassen Uterus, Den Kreative Skole, Det Bruunske Pakhus og andre kulturaktører.

**6. Strategi og delmål**

Teatret har som overordnet strategi for aftaleperioden at videreudvikle teatret som førende udbyder og udvikler af nye musicals i Danmark. Teatret har som sit speciale musicalgenren i bred forstand, og ser sig selv som både udvikler og fornyer af denne. Fredericia Teater producerer kun nye musicals. Nye i den forstand at det er forestillinger teatret selv udvikler, udvikler sammen med andre, eller som aldrig er spillet før i Danmark. Teatret deltager aktivt i det internationale arbejde med at udvikle nye musicals. Især gennem netværket National Alliance for Musical Theatre (NAMT).

Det er teatrets ambition og sigte at opnå status som specialteater eller regional teater med national forpligtigelse på musicalområdet, inden for en overskuelig årrække.

Teatret egenkapital er siden siden sidste aftales indgåelse væsentligt forbedret, den negative egenkapital er nedbragt med 75 % . Det er et væsentligt delmål, at den negative egenkapital fjernes i denne aftaleperiode.

**7. Lokaler og husleje**

Teatret har hjemsted Prinsessegade 29, 7000 Fredericia. *Teatrets faste spillested samme sted.*

Lejemålet omfatter lokaler til administration, prøvesal, værksteder, depoter, foyer, teatersal mv. For hele lejemålet svarer teatret en årlig leje på 0 kr., da Fredericia Kommune har bevilget huslejefritagelse i aftaleperioden.

Herudover indgår Fredericia Teater efter behov eksterne lejemål til værksted, lager m.v. samt møblerede lejligheder, der benyttes til at huse teatrets midlertidige ansatte i forbindelse med forestillingerne.

Fredericia Teaters lejeudgifter til eksterne lejemål udgør ved aftalens indgåelse ca. 930.000 kr., svarende til 7 % af teatrets samlede offentlige driftstilskud.

Fredericia Teaters samlede udgifter til husleje (herunder lejemålet for teatrets hjemsted i Prinsessegade samt øvrige eksterne lejemål som kunstnerlejligheder, lagerlokaler, værksteder m.v.) må maksimum udgøre 15 % af det samlede offentlige driftstilskud til teatret.

**8. Økonomi**

Driften finansieres af teatrets egne indtægter og af driftstilskud fra kommunen.

Eventuelle kommunale tilskud ud over det aftalte tilskud kan ikke udløse statsrefusion.

Det kommunale tilskud udbetales helårligt forud ved overførsel til teatrets pengeinstitut.

Teatrets kommunale driftstilskud til hvert af tilskudsårene udgør i årets tal følgende beløb:

|  |  |  |  |  |
| --- | --- | --- | --- | --- |
|  | **2017** | **2018** | **2019** | **2020** |
|  | Kr. | Kr. | Kr. | Kr. |
| Fredericia Kommune | 13.197.000 | 13.619.000 | 14.054.000 | 14.504.000 |
| I alt | 13.197.000 | 13.619.000 | 14.054.000 | 14.504.000 |

**9. Vedtægter**

Teatret er organiseret som en *selvejende institution* i henhold til vedtægterne. Vedtægterne skal godkendes af teatrets bestyrelse og af kommunen.

**10. Ledelse og organisation**

Teatrets bestyrelse ansætter og afskediger teaterledelsen.

Kommunens kontakt til teatret er Fredericia Kommune, Økonomi

Der må ikke uden Kulturministerens godkendelse gøres indskrænkninger i teaterledelsens ret til frit og uafhængigt at træffe bestemmelser om repertoire, engagement og øvrige kunstneriske spørgsmål, jf. § 31, stk. 2 i lov om scenekunst.

**11. Budget, aktivitetsplan, årsregnskab, årsberetning og tilsyn**

Teatrets budget- og regnskabsår følger kalenderåret.

Teatret udarbejder årligt et budget og en aktivitetsplan.

Budget og aktivitetsplan skal tjene som informationsmateriale og styringsgrundlag såvel internt som i forhold til kommunen samt andre tilskudsgivere og samarbejdspartnere.

Budget og aktivitetsplan for det kommende kalenderår fremsendes hvert år til orientering til kommunen efter godkendelse i bestyrelsen senest den 15.11.

Budgettet skal på en overskuelig måde redegøre for forventede indtægter og udgifter, antal forestillinger, publikumsforventninger, ansættelser mv.

Aktivitetsplanen skal understøtte teatrets formål og udmønte teatrets virksomhed i operationelle, kvalitative og kvantitative mål, herunder med beskrivelse af aktuelle aktiviteter, planer, perspektiver og visioner.

Revideret regnskab, revisionsprotokollat og ledelsesberetning for det afsluttede regnskabsår fremsendes senest den 01.04 til godkendelse i kommunen efter godkendelse i bestyrelsen. Kommunen indsender det af kommunen skriftligt godkendte regnskab til Kulturstyrelsen senest fem måneder efter regnskabsårets afslutning.

Årsregnskabet skal:

* følge den til enhver tid gældende kommunale regnskabsinstruks,
* revideres af en registreret eller statsautoriseret revisor,
* på en overskuelig og retvisende måde belyse teatrets drift og status,
* udarbejdes i overensstemmelse med god offentlig revisionsskik, og
* opstilles således, at der er direkte sammenlignelighed mellem budget og regnskab,

I forbindelse med revisionen af årsregnskabet skal revisor påse, at teatrets udgifter til husleje overholder bestemmelserne i den til enhver tid gældende egnsteaterbekendtgørelse – samt indhente en redegørelse fra teatret om hvordan huslejen er finansieret, hvis den overstiger 15 % af det samlede offentlige tilskud.

Ledelsesberetningen skal indeholde en beskrivelse af årets aktiviteter med udgangspunkt i aktivitetsplanen for samme periode. Det skal af beretningen fremgå, på hvilken måde og i hvilket omfang de opstillede mål er opfyldt. Beretningen skal tillige indeholde økonomiske nøgletal samt opgørelse over antal forestillinger, arrangementer, besøgende mv. Opstillingen bør følge skabelon udarbejdet af Slots- og Kulturstyrelsen

Fredericia Teater er underlagt tilsyn fra Fredericia Kommune, som er den offentlige hovedtilskudsyder.

**12. Åbenhed og gennemsigtighed**

Fredericia Teater kommunikerer åbent om sin virksomhed som egnsteater. Det sker blandt andet ved at egnsteateraftale, vedtægter, årsrapporter, aktivitetsplan, oplysninger om bestyrelse og daglig ledelse, evt. evaluering m.v. er tilgængeligt på teatrets hjemmeside.

**13. Aftaleændring, genforhandling og ophør**

Denne aftale gælder for hele aftaleperioden, dog med forbehold for konkrete forhold, som aftaleparterne ikke har indflydelse på, herunder f.eks. ændringer i lovgivningen eller påbud fra andre offentlige myndigheder.

Egnsteateraftalen udløber den 31.12.2020, hvorefter aftaleparterne er frit stillet. Det er dog aftalt, at der i efteråret 2019 optages forhandling mellem parterne om en eventuel forlængelse af aftalen med henblik på, at forhandlingerne herom skal afsluttes senest 1.12. 2019 Kulturstyrelsen skal have udkast til forlængelse af aftalen i hænde senest den 1. april 2020.

I tilfælde af aftalens ophør skal evt. overskud anvendes i henhold til vedtægterne.

**14. Evaluering**

I tilfælde af at Statens Kunstfond, jf. § 19 i bekendtgørelse om egnsteatre, beslutter at iværksætte en evaluering af Fredericia Teater, skal teatret og kommunen indgå i dialog med den eksterne evaluator udpeget af Statens Kunstfond. Evalueringen finansieres af Statens Kunstfond.

Fredericia, den Fredericia, den

For Fredericia Teater for Fredericia Kommune

Anders Østergaard Michael Holst

Formand, DSI Fredericia Teater Kommunaldirektør